Arafah Ka Roza: Aik Tehqeeqi Jaayezah 


Tehreer: Shaikh Maqbool Ahmad Salafi Hafizahullah 


Ahadees mein yaum e Arafah (Arafah ke din) ki badi fazeelat 
aayi hai. Aik taraf Hajiyon ke liye wuqoof e Arafat ka din hai jis 
din Allah Taala Arafat mein wuqoof karney walon par fakhr 
karta hai aur kasrat se unhein jahannum se aazaadi 
(chutkaara) deta hai (jaisa ki Sahih Muslim: 1348 mein hai) to 
doosri taraf aam musalmano ke liye us din roza rakhney ka 
hukm mila hai jo aik saal guzishta (pichley) aur aik saal aindah 
(agley) ke gunaaho ka kaffara hai. 

Abu Qatadah Radhiallahu Anhu se marwi hai ke Nabi Sallallahu 
Alaihi Wasallam se Arafah ke rozay ke barey mein poocha gaya 
to Aap Sallallahu Alaihi Wasallam ne farmaya: 


Tarjumah: Yeh guzrey huwe aur aaney walay saal ke gunaaho 
ka kaffarah hai. 

(Sahih Muslim: 1162) 

Is rozay se mutalliq aaj se pehlay koi ikhtilaaf nahi paaya jaata 
tha magar aaj Globalization (Media ki wajah se aik ghar aagan 
yani aik saath hi poori duniya chaley wali policy) ki wajah se 
logon ke darmiyan yeh ikhtilaaf paida ho gya ke Arafah ka roza 
kab rakha jaye? Kuch logon ka kehna hai ke yeh roza Saudi 
Arab ke hisaab se wuqoof e Arafah waley din rakhna hai aur 
kuch ka kehna hai ke har mulk (country) wala apney yahan ki 
tareekh se 9 Zul-Hijjah ka roza rakhega. 

Is masley ko hai (solve) karney ke liye hamein dekhna hoga ke 
rozay ke silsiley mein Islami ahkaam kya hain uskey baad baat 
khud wazeh ho jayegi. 


Rozay se mutalliq Islam ke do ahem qaiday hain: 

Pehla qaida: Rooiyyat e Hilal (yani chaand dekhney) ka 
hai. Yani roza rakhney mein chaand dekhnay ka aitbaar hoga 
jisey Arabic mein Qamri (moony, lunar) nizaam (system) bhi 
keh saktey hain. 

Bukhari Shareef mein Aap Sallallahu Alaihi Wasallam ka hukm 
hai: 

Tarjumah: Chaand dekh kar roza rakho aur chaand hi dekh kar 
rozon ka ikhtitaam (khatm) karo aur agar badal ho jaye to turn 
Sha'baan ke tees (30) din poorey kar lo. 

(Sahih Bukhari: 1909) 


Yeh Hadees rozay se mutalliq aam (comman) hai chaahey koi 


bhi roza ho us mein yahi hukm lageyga yani rozay mein apney 
apney mulk (country) ki Rooiyyat ka aitbaar hoga. Isi wajah se 
hum dekhtey hain ke Ramadhan ka roza rakhney ke liye 
chaand dekha jata hai na ke Saudi Arab ko. Aur isi tarah jab 
Iftaar kiya jaata hai to us waqt bhi sooraj ke hi doobnay ka 
intzaar kiya jaata hai. 


Doosra Qaida: Ikhtilaaf e Matali' (^j a! £ Jlk>) ka hai. 

Aik Shehar ki Rooiyyat (chaand dekhna) qareeb ke un tamam 
shehar walon ke liye kaafi hogi jin ka matla' (^^) aik ho. 
Matla' (^ -k*) ke ikhtilaaf se aik shehar ki Rooiyyat (chaand 
dekhna) doosrey shehar ke liye nahi maani jayegi. Daleel: 

Tarjumah: Hazrat Kuraib se riwayat hai ke Hazrat Umm ul Fazl 
Bint e Haris Radhiallahu Anha ne mujhey Hazrat Muaawiya 
Radhiallahu Anhu ki taraf mulk e Shaam bheja. Mein Shaam 
mein pahuncha to mein ne Hazrat Umm e Fazl Radhiallahu 
Anha ka kaam poora kiya. Aur wahein par Ramadhan ul 
Mubarak ka chaand zahir ho gaya. Aur mein ne Shaam mein hi 
fariday ki raat chaand dekha phir mein mahiney ke aakhir 
mein Madinah aaya to Hazrat Ibn e Abbas Radhiallahu Anhuma 
ne chaand ka zikr kiya to mujhe poochney lagey ke turn ne 
chaand kab dekha hai? To mein ne kaha ke hum ney friday ki 
raat chaand dekha hai. Phir farmaya! Turn ne khud dekha hai? 
mein ne kaha haan! aur logon ney bhi dekha hai aur unhon ne 


roza rakha Hazrat Mu'aawiya Radhiallahu Anhu ne bhi roza 
rakha. 

Hazrat Ibn e Abbas Radhiallahu Anhuma ne kaha ki lekin hum 
ne to Saturday ki raat chaand dekha hai, or Saturday se Roza 
shuru kiya hai, ab chaand ho jaaney tak hum to tees (30) rozey 
poorey karengey ya yeh ki chaand nazar aa jaaye. Mein ne kaha 
ki kya Hazrat Mu'aawiya Radhiallahu Anhu ka chaand dekhna 
aur un ka roza rakhna kaafi nahi hai? Hazrat Ibn e Abbas 
Radhiallahu Anhuma ne kaha nahi! RasoolAllah Sallallahu 
Alaihi Wasallam ne hamein isi tarah karney ka hukm farmaya 
hai. 

(Sahih Muslim: 1087) 

Yeh hadees Muslim, Tirmizi (693), Nasai (2111), Abu Daud 
(2332) waghera mein maujood hai, is hadees par Mohaddisen 
ke Abwab se baat aur bhi wazeh ho jati hai. 


Sahih Muslim ka baab: 

uii j £)Uj ci 3^ $ tjb 3^' ^ 


Imam Tirmidhi Rahimahullah ka baab: 

a, 


Imam Nasai Rahimahullah ka baab : 

uA j JaI JjliVl 

Imam Abu Daud Rahimahullah ka baab: 

uA J I J) is JJ 3^' cJ & JjI OjjIVI 


In dono usoolon ki roshni mein Arafah ka roza bhi apney mulk 
(country) ke hisaab se 9 Zul-Hijjah ko rakha jayega. Dalail ki 
roshni mein yahi baat saabit aur wazeh hoti hai. 

Agar rozay se mutalliq Rooiyyat e Hilal (chaand dekhney) ka 
hukm nikaal diya jaye to roza be-ma'na (meaningless) ho 


jayega, aik din ka bhi koi roza nahi rakh sakta hai, na sehri 
khaa sakta hai aur na hi Iftaar kar sakta hai. Aisey hi ikhtilaaf e 
Matali' (l»-W j ^ £ ^k*) ka aitbaar na karney se musalmano ke 
Rozay, Namaz, Qurbani, Eidain (dono Eid) aur doosri Ibadaat ko 
karna mushkil ho jayega. 

Arafah ke rozay se mutalliq ishkaalat ka jawab: 

Pehla Ishkaal: Jin logon ne rozay ka talluq Arafah se bataya hai 
un ka kehna hai ke Hadees mein tareekh (date) ka zikr nahi hai 
balkay Arafah ka lafz aaya hai aur Arafah ka talluq Arafat mein 
wuqoof (stay) karney se hai is liye Haji ke wuqoof Arafah (yani 
Arafah mein theharney) ke din hi saarey musalman Arafah ka 
roza rakhen. 

Yeh istedlaal (argumentation) kai wajhon (reasons) ki wajah se 
sahih nahi hai: 

Pehli wajah (Reason): Qaidey ke according rozay mein Rooiyyat 
e Hilal (chaand dekhney) aur ikhtilaaf matali' ka aitbaar hoga 
jis ka zikr upar ho chuka hai, Arafah ke rozay ko is qaiday se 
nikalney ke liye wazeh daleel honi chahiye jo ki mahjood nahi. 

Doosri wajah (reason): Hajj ke Manasik (ceremonies of Hajj) 
mein Hajj ki nisbat se bohot saarey naam rakhey gaye hain un 
sab par aam qaida hi lageyga magar yeh ke koi khaas wajah ho. 
Misaal ke taur par (for example) "Ayyaam e Tashreeq" Hajj ki 
Qurbani ki wajah se naam rakha gaya hai aur usay hajiyon ke 
liye khaney peenay aur Qurbani karney ka din bataya gaya hai 
aur hum sab ko maloom hai hajiyon ke Ayyaam e Tashreeq aur 
duniya ke dosrey mulk (country) walon ke Ayyaam e Tashreeq 
alag alag hain. Jab Saudi mein Qurbani ka chautha din (4th day) 
khatm ho jaata hai to doosrey bohot saarey mamalik 


(countries) mein aik din abhi baqi hota hai. Isi "Ayyam e 
Tashreeq" se hum istedlaal (argumentation) kartey huwe 
kehtey hain ke Qurbani chaar (4) din hai aur apney apney 
mulkon (countries) ke hisaab se hai. 


Qurbani ki nisbat bhi Ibrahim Alaihissalam se hai aur Aap 
Sallallahu Alaihi Wasallam ne is nisbat se Yaumun Nahar / Eid 
ul Azha ko Qurbani karney ka hukm diya hai. Yeh Qurbani har 
mulk (country) wala apney yahan ke Qamri mahiney ke hisaab 
se 10 Zul-Hijjah ko karega. Goya Arafah aik nisbat hai jahan tak 
us din roza rakhney ka muamla hai to rozay mein umomi (aam) 
qaida hi laago (apply) hoga. 


Teesri wajah (reason): Agar Arafah ke rozay se mutalliq kuch 
Ahadees mein tareekh (date) nahi aayi to koi harj nahi, doosri 
Hadees mein Nabi Sallallahu Alaihi Wasallam se tareekh (date) 
ke sath 9 Zul-Hijjah tak roza rakhna saabit hai. Jaisa ki Hadees 
mein hai: 

Tarjumah: RasoolAllah Sallallahu Alaihi Wasallam ki kisi biwi 
se riwayat hai, woh kehti hain ki Nabi Sallallahu Alaihi 
Wasallam Zul-Hijjah ke (shuru) ke 9 din, yaum e Aashoorah 
(10th Moharram), har mahinay mein teen (3) din aur har 
mahinay ke pehlay somwaar (monday) aur jume'raat 
(thursday) ko roza rakha karte they . 

(Sunan Abu Dawood: 2437, Sunan an-Nasai: 2372 and 2417) 

Is Hadees mein Arafah ka roza bhi daakhil hai jo ke tareekh 
(Date) ke saath saabit hai, is se Arafah ke roza ki is aitbaar se 


ta'eed hoti hai ke usay 9 Zul-Hijjah ko rakha jaye ga. 

Chuthi wajah (reason): Agar roza Arafat mein waqoof se 
mutalliq hota to Arafah nahi Arafat ka zikr hota. 

Panchvi wajah (reason): Agar yeh wuqoof e Arafah ki wajah se 
hota to hajiyon ke liye bhi yeh roza mashroo' (allowed) hota 
magar yeh hajiyon ke liye mashroo' (allowed) nahi hai. 

Chatti wajah (6th reason): Wuqoof e Arafah ka aik waqt 
mutayyan hai jo ke taqreeban (almost) zawaal ke baad se 
maghrib ke waqt tak hai. Yeh waqt roza ke wastay Saudi walon 
ke liye bhi kaafi nahi hai kiyunki rozay mein subah Sadiq ke 
waqt sehri aur niyat karna phir sooraj doobney par Iftaar 
karna hai. Goya rozay mein wuqoof ka aitbaar howa hi nahi is 
mein to Shamsi (solar) aur Qamri (moony, lunar) nizaam ka 
aitbaar howa. Is bina par bhi nisbat ka hi andaza laga saktey 
hain wuqoof ka nahi. 

Saatveen wajah (7th reason): Saudi walon ke liye bhi Arafah 9 
Zul-Hijjah hi hai, woh roza rakhtey huwe Arafah ke wuqoof ko 
madd e nazar (affectional) nahi rakhtay balki Qamri (moony, 
luner) tareekh (date) ke hisaab se 9 Zul-Hijjah ko rakhtey hain. 
Is ki Daleel hajiyon se hi milti hai, woh log Qamri (moony, 
luner) tareekh (date) ke hisaab se 8 Zul-Hijjah (yani yaum at 
tarwiyah «fj j > Jl») se Hajj shuru kartey hain, aisa kabhi 
nahi ho sakta hai ke Zul-Hijjah ki saat (7) tareekh ho aur Haaji 
Mina jaye ya aath (8) tareekh ho aur Haaji Arafat chala jaye. 
Manasik e Hajj (ceremonies of Hajj) mein bhi Yaum e Tarwiyah 
(the day of Tarwiyah) aur Yaum e Arafah tareekh ke taur par hi 


hai kiyunkai Islami Ibadaat mein rooiyyat e Hilal (chaand 
dekhney) ka bada dakhal hai. Isi cheez ki taraf Quran mein 
rahnumai ki gayi hai: 

Allah ka farmaan hai: 

Tarjumah: Log aap se chaand ke baarey mein sawaal kartey 
hain, Aap keh dijye ki yeh logon (ki Ibadat) ke waqton aur Hajj 
ke mausam ke liye hai. 

(Surah Baqarah, Surah No: 2 Ayat No: 189) 


Doosra Ishkaal: 

Wuqoof Arafah ke Qa'eeleen (yani rozay ka talluq Wuqoof e 
Arafah se hai yeh kehney walon) ka aik Ishkaal yeh hai ke 
Ahadees mein Yaum e Arafah ki badi fazeelat aai hai aur Arafah 
wuqoof e Arafat par hai is liye Arafah ke wuqoof par hi yeh roza 
rakha jaye. 


Yeh baat sahih hai ke Arafah ki badi fazeelat aayi hai, is mein 
koi shak nahi hai lekin Arafah ke roza se mutalliq yeh kehna ke 
is ki fazeelat ki wajah se wuqoof e Arafah par hi roza rakhna 
hai, yeh galat istadlaal (argumentation) hai. Allah Taala ne 
Yaum e Arafah ko Hajiyon ke alawah poori duniya ke 
musalmanon ke liye fazeelat ka baais banaya hai. Hajiyon ko 
wuqoof e Arafah ka sawab milta hai jabki dunya walon ko Yaum 
e Arafah ka roza rakhney ki wajah se sawab milta hai. Aur is 
baat par hairan (surprised) honay ki zaroorat nahi ke Yaum e 
Arafah to aik din hota hai phir apney apney mulkon (countries) 
ke hisaab se kaisay fazeelat hogi tab to kai din ho jayengey. Is 
ko misaal (example) se yun samjhein ke Allah Taala ne Lailat ul 
Qadr aik banai hai lekin saarey musalmanon ko apney apney 


hisaab se fazeelat milti hai. Saudi mein aik din pehlay Shab e 
Qadr, India aur Pakistan mein aik din baad Shab e Qadr, raat 
aik hi hai aur sawab ki umeed har mulk waley apney apney 
mulk ke hisaab se Shab e Qadr mein beedar ho kar rakhtey 
hain. 


Teesra Ishkaal: Kuch log Tirmidhi ki aik riwayat se daleel 
pakadtey hain: 




Tarjumah: Rozay ka din wahi hai jis din turn sab roza rakhtay 
ho, Eid ul Fitr ka din wahi hai jab sab Eid ul Fitr manatey ho aur 
Eid ul Azha ka din wahi hai jab sab Eid manatey ho. 

(Tirmidhi: 697) 


Is Hadees ko paish karke kehtey hain ke jis din Arafah ka roza 
Saudi Arab mein rakha jaata hai us din sab log rakhen. Is mein 
ittehaad (unity) hai. 

Agar is hadees se aisa hi masla istimbat (Inference) kiya jaye 
jabki is mein lafz e Arafah ka zikr hi nahi to is ka matlab yeh bhi 
hoga ke poori duniya ke musalman aik sath Ramadhaan ka roza 
rakhen balki aik saath sehri khayen, aik hi saath Iftaar karen, 
aik hi sath aur aik hi waqt mein Eid ul Fitr aur Eid ul Azha ki 
namazein padhen. Zahir si baat hai Wuqoof e Arafah par roza 
rakhnay ke Qaeeleen (yani rozay ka talluq Wuqoof e Arafah se 
hai yeh kehney waley) is baat ko nahi manengey to phir Arafah 
ke roza par hi poori duniya ka ittehaad kiun? 

Is Hadees ka sahih maf-hoom yeh hai ke roza aur Eid, Jamaat 
aur logon ki aksariyat ke saath mo'tabar hai jaisa ki Sheikh ul 
Islam Ibn e Taimiyah Rahimahullah ne likha hai. 


Choutha Ishkaal: Aik aur baat kahi jaati hai ke pehlay log nahi 
jaan paatey they ke Wuqoof e Arafah kab hai is liye apney mulk 
(country) ke hisaab se 9 Zul-Hijjah ka roza rakha kartey they is 
liye ma'zoor they ab zamana taraqqi kar gya aur Wuqoof e 
Arafah sab ko maloom ho jata hai is liye woh uzr saqit (khatm) 
ho gaya. 

Pehli Baat: Aaj bhi poori duniya mein har kisi ko dunya ki saari 
khabron (news) ka ilm nahi ho pata, media se judey logon ko hi 
pata chal paata hai. 

Doosri Baat: Islam ne jo Aafaaqi (universal) deen diya hai woh 
internet aur media ka mohtaaj nahi hai. Misaal ke taur par yeh 
kahun ke internet aur media khatm ho jaye to kya tab aap 
kahengey ke ab phir se log ma'zoor ho gaye? Yeh to Machinery 
cheez hai chal bhi sakti hai aur kabhi is ka nizaam darham 
barham (confound) bhi ho sakta hai. Is ka mushahida kabhi 
kabhar banks aur Offices mein hota hai. Jab net connection 
gayab rehta hai to logon ki kya halat hoti hai. Lekin Islam ka 
nizaam hamesha bagair media aur internet ke chalta raha hai 
aur qayamat tak chalta rahega. Duniya walon ko bagair 
internet ke qamri (moony, lunar) nizaam se Ramadhan ka roza, 
Ayyaam e Beez, Aashoorah aur Arafah maloom hota rahega. 

Rozay ka talluq Wuqoof e Arafah se hai yeh kehney walon ke 
saath chand muhaakma: 

(1) Jab aisay logon se kaha jaye ke kuch countries Libya, Tunis 
aur Marakish (Maraco) wagera mein Saudi se pehlay Eid ho 
jaati hai, is soorat mein Wuqoof e Arafah un ke yahan Eid ka din 
hota hai woh kaisay roza rakhen? Eid ke din roza mana hai. Abu 
Sa'eed Khudri Radhiallahu Anhu se riwayat hai unhon ne bayan 
kiya: 

Tarjumah: Nabi Sallallahu Alaihi Wasallam ne Eid ul Fitr aur 
Qurbani (Eid ul Azha) ke din roza rakhney se mana farmaya 
hai. 

(Sahih Bukhari: 1991) 

To jawab detey hain ki aisey logon se roza khatm ho jata hai 
(yani wo roza nahi rakhengey). Rozay ke mutalliq Usool o 
Ahkaam wazeh hain unhein side mein rakh kar bagair suboot 
ke roza khatm kara kar logon ko badey ajr se mahroom kar 
dena badi na-insafi hai. 


(2) Jab un se kaha jaye ke aaj se 100 saal pehlay log Arafah ka 
roza rakhtey they ke nahi? Agar rakhtey they to yaqeenan woh 
apni country ke hisaab se rakhtey hongey (is ka inkaar karney 
ki kisi ko himmat nahi) to jawab detey hain ke us waqt pata 
nahi chal paata tha is liye woh ma'zoor they. 

Yeh jawab kuch hazam nahi ho pata. Is jawab ko maan lenay se 
yeh maanna padega ke pehli sadi se lekar aaj tak kisi ne Arafah 
ka roza sahih nahi rakha siwaaye Arab walon ke jabki Islam aik 
aafaqi (universal) mazhab hai woh sab ke liye aik jaisa dastoor 
(rule) paish karta hai chaahey koi Saudi Arab ka ho ya doosri 
country ka aur Islam par amal karney ke liye kisi media ki bhi 
zaroorat nahi. 


Aik Ahem Nuqta (Point): New Zealend aur Saudi mein giyarah 
ghantey (11 hours) ka farq hai, jab Saudi mein 9 Zul-Hijjah ka 
sooraj nikalta hai to New Zealand mein 8 Zul-Hijjah ka sooraj 
doobta hai. To kya New Zealand waley raat ko roza rakhenge? 
Aur agar raat guzaar kar roza rakhen to un ke yahan to Zul- 
Hijjah ki 9 tareekh hogi magar Saudi mein 10 tareekh yani Eid 


ka din hoga, to kya New Zealand waley Eid ke din roza 
rakhengey jabki Eid ke din roza rakhna mana hai. Arafah ka 
roza samajhney ke liye yeh aik ahem nuqta hai. 

Khulasey mein yeh kehna chahunga ke Arafah ka roza apney 
apney Mulk (country) ke hisaab se Zul-Hijjah ki 9 tareekh ko 
rakha jayega. 

